b'\n_START_ARTICLE_\nSausasis dokas\n_START_PARAGRAPH_\nSausasis dokas (angl. drydock, dry dock; rus. \xd0\xa1\xd1\x83\xd1\x85\xd0\xbe\xd0\xb9 \xd0\xb4\xd0\xbe\xd0\xba)\xc2\xa0\xe2\x80\x93 siauras stacionarinis baseinas, kuris gali b\xc5\xabti prileistas vandens (tada \xc4\xaf j\xc4\xaf \xc4\xafplaukia remonto reikalingas laivas), tada vanduo i\xc5\xa1 jo i\xc5\xa1siurbiamas, ir \xc4\xafplauk\xc4\x99s laivas nusileid\xc5\xbeia ant atram\xc5\xb3 sistemos. Sausieji dokai naudojami \xc4\xafvairiems laivams statyti, pri\xc5\xbei\xc5\xabr\xc4\x97ti ir remontuoti._NEWLINE_Saus\xc5\xb3j\xc5\xb3 dok\xc5\xb3 variantas yra plaukiojamieji dokai, kurie naudojami taip pat kaip sausieji dokai, ta\xc4\x8diau yra ne kranto statiniai, o paprastai buksyruojami specifin\xc4\x97s konstrukcijos laivai.\n_START_SECTION_\nIstorija\n_START_PARAGRAPH_\nPagal Senov\xc4\x97s Graikijos autori\xc5\xb3 At\xc4\x97n\xc4\x97j\xc4\x85 Naukrat\xc4\xaf (gr. \xe1\xbc\x88\xce\xb8\xce\xae\xce\xbd\xce\xb1\xce\xb9\xce\xbf\xcf\x82 N\xce\xb1\xcf\x85\xce\xba\xcf\x81\xce\xb1\xcf\x84\xce\xaf\xcf\x84\xce\xb7\xcf\x82) sausuosius dokus i\xc5\xa1rado Ptolem\xc4\x97j\xc5\xb3 Egipte, netrukus po Ptolem\xc4\x97jo IV Filopatoro (vald\xc4\x97 221\xe2\x80\x93204\xc2\xa0m. pr. m. e.) mirties. At\xc4\x97n\xc4\x97jas saus\xc5\xb3j\xc5\xb3 dok\xc5\xb3 i\xc5\xa1radim\xc4\x85 apra\xc5\xa1\xc4\x97 400 met\xc5\xb3 v\xc4\x97liau (apie 200\xc2\xa0m.), tad galima manyti, jog klasikin\xc4\x97je antikoje \xc5\xa1ie dokai buvo \xc5\xbeinomi. Sp\xc4\x97jama, kad rom\xc4\x97n\xc5\xb3 laiv\xc5\xb3 statykla Narnijoje (Italija) buvo sausojo doko tipo._NEWLINE_Saus\xc5\xb3j\xc5\xb3 dok\xc5\xb3 naudojimas Kinijoje yra ne v\xc4\x97lyvesnis kaip X a. 1088\xc2\xa0m. Song\xc5\xb3 dinastijos laik\xc5\xb3 mokslininkas ir politikas \xc5\xa0en Kuo (1031\xe2\x80\x931095\xc2\xa0m.) veikale \xe2\x80\x9eSapn\xc5\xb3 baseino es\xc4\x97\xe2\x80\x9c ra\xc5\xa1\xc4\x97 apie sausuosius dokus._NEWLINE_Vienas pirm\xc5\xb3j\xc5\xb3 ankstyv\xc5\xb3j\xc5\xb3 \xc5\xa1iuolaikini\xc5\xb3 Europos ir seniausias i\xc5\xa1lik\xc4\x99s, vis dar naudojamas sausasis dokas buvo imtas naudoti 1495\xc2\xa0m. Portsmuto kariniame uoste Henriko VII laikais. \xc5\xa0iame doke dabar stovi 1765\xc2\xa0m. nuleistas karinis burlaivis HMS \xe2\x80\x9eVictory\xe2\x80\x9c._NEWLINE_Galb\xc5\xabt seniausias \xc5\xbeinomas plaukiojamojo doko apra\xc5\xa1ymas pateiktas ma\xc5\xbeoje knygoje ital\xc5\xb3 kalba \xe2\x80\x9eDescrittione dell\xe2\x80\x99artifitiosa machina\xe2\x80\x9c, i\xc5\xa1leistoje 1560\xc2\xa0m. Venecijoje. \xc5\xa0ioje knygel\xc4\x97je ne\xc5\xbeinomas autorius pra\xc5\xa1\xc4\x97 privilegijos naudoti nauj\xc4\x85 metod\xc4\x85, leid\xc5\xbeiant\xc4\xaf i\xc5\xa1gelb\xc4\x97ti ant seklum\xc5\xb3 u\xc5\xbeplaukusius laivus. O toliau su iliustracijomis apra\xc5\xa1ytas pats metodas. Iliustruojantis med\xc5\xbeio rai\xc5\xbeinys rodo laiv\xc4\x85, abipus kurio du dideli pl\xc5\xabduriuojantys pastoliai, vir\xc5\xa1 laivo sudarantys stog\xc4\x85. Laiv\xc4\x85 u\xc5\xbetempdavo virv\xc4\x97mis, tvirtinamomis prie pastoli\xc5\xb3.\n_START_SECTION_\nStacionarieji sausieji dokai\n_START_PARAGRAPH_\nKlasikinis sausasis dokas (angl. graving dock) yra siauras baseinas, kurio sienos paprastai yra gruntin\xc4\x97s, sutvirtintos betonu. Baseino \xc4\xafplaukimo anga u\xc5\xbedaroma vartais. Laivui \xc4\xafplaukus vartai u\xc5\xbedaromi, vanduo i\xc5\xa1siurbiamas, laivas nusileid\xc5\xbeia ir lieka stov\xc4\x97ti ant atram\xc5\xb3. Kilio (angl. keel blocks) ir bort\xc5\xb3 atramos (angl. bilge block) i\xc5\xa1d\xc4\x97stomos i\xc5\xa1 anksto numatytose vietose. Kol doke dar yra vandens nardytojai gali paderinti atram\xc5\xb3 i\xc5\xa1d\xc4\x97stym\xc4\x85. J\xc5\xb3 i\xc5\xa1d\xc4\x97stymas labai svarbus, kadangi netinkamai i\xc5\xa1d\xc4\x97s\xc4\x8dius atramas d\xc4\x97l laivo mas\xc4\x97s laivo korpusas doke be vandens gali deformuotis. Pvz., prie\xc5\xa1povandenini\xc5\xb3 laiv\xc5\xb3 korpusai turi i\xc5\xa1 bort\xc5\xb3 ky\xc5\xa1an\xc4\x8dius sonar\xc5\xb3 kupolus, d\xc4\x97l ko \xc5\xa1i\xc5\xb3 laiv\xc5\xb3 korpusams reikia auk\xc5\xa1tesni\xc5\xb3 atram\xc5\xb3._NEWLINE_Pa\xc5\xa1alinus vandens liku\xc4\x8dius laivo dugnas gali b\xc5\xabti patogiai ap\xc5\xbei\xc5\xabr\xc4\x97tas ir tvarkomas. Vienas da\xc5\xbeniausi\xc5\xb3 darb\xc5\xb3, atliekam\xc5\xb3 sausuosiuose dokuose, yra ap\xc5\xbe\xc4\x97lusio korpuso valymas, taip pat r\xc5\xabd\xc5\xbei\xc5\xb3 \xc5\xa1alinimas ir korpuso da\xc5\xbeymas._NEWLINE_Baigus laivo tvarkymo darbus leid\xc5\xbeiama vandeniui tek\xc4\x97ti \xc4\xaf saus\xc4\x85j\xc4\xaf dok\xc4\x85. Kylantis vandens lygis pakelia ir laiv\xc4\x85._NEWLINE_\xc5\xa0iuolaikiniai stacionarieji sausieji dokai yra labiau d\xc4\x97\xc5\xbe\xc4\x99 primenan\xc4\x8dios skerspj\xc5\xabvio, kad labiau atitikt\xc5\xb3 \xc5\xa1iuolaikini\xc5\xb3 laiv\xc5\xb3 korpus\xc5\xb3 form\xc4\x85. Senesnio tipo saus\xc5\xb3j\xc5\xb3 dok\xc5\xb3 skerspj\xc5\xabviai labiau atitiko laiv\xc5\xb3, kurie b\xc5\xabdavo numatyti juose remontuoti, plei\xc5\xa1ti\xc5\xa1kus skerspj\xc5\xabvius. Tokios formos sausuosius dokus lengviau statyti, juose lengviau \xc4\xafrengti \xc5\xa1onines atramas, laikan\xc4\x8dias laiv\xc4\x85, d\xc4\x97l ma\xc5\xbeesnio doko t\xc5\xabrio reikia i\xc5\xa1siurbti ma\xc5\xbeiau vandens.\n_START_SECTION_\nDengti stacionariniai sausieji dokai\n_START_PARAGRAPH_\nDalis saus\xc5\xb3j\xc5\xb3 dok\xc5\xb3, kuriuose stato karinius laivus, b\xc5\xabna su stogais. Stogai neleid\xc5\xbeia \xc5\xbevalgybiniams palydovams nufotografuoti statom\xc5\xb3 karo laiv\xc5\xb3 konstrukcijos._NEWLINE_Antrojo pasaulinio karo metais Vokietija naudojo sutvirtintus sausuosius dokus\xc2\xa0\xe2\x80\x93 povandenini\xc5\xb3 laiv\xc5\xb3 bunkerius (vok. U-Boot-Bunker, angl. submarine pen), kuriuose tvarkomi povandeniniai laivai tur\xc4\x97jo b\xc5\xabti saug\xc5\xabs nuo S\xc4\x85junginink\xc5\xb3 aviacijos antskryd\xc5\xbei\xc5\xb3. \xc4\xae karo pabaig\xc4\x85 \xc5\xa1i\xc5\xb3 bunkeri\xc5\xb3 efektyvumas suma\xc5\xbe\xc4\x97jo, nes imtos naudoti bombos, pramu\xc5\xa1davusios \xc5\xa1i\xc5\xb3 bunkeri\xc5\xb3 stogus._NEWLINE__NEWLINE_\xc5\xa0iais laikais dengti sausieji dokai naudojami tik aptarnaujant ir remontuojant balistini\xc5\xb3 raket\xc5\xb3 povandeninius laivus._NEWLINE_Dar vienas dengt\xc5\xb3j\xc5\xb3 saus\xc5\xb3j\xc5\xb3 dok\xc5\xb3 privalumas yra nepriklausomumas nuo oro. Statant \xc5\xa1iuolaikinius sud\xc4\x97tingus karo ar kruizinius laivus tai svarbu, nes statymo u\xc5\xbetrukimas brangiai kainuoja.'